Sonja Wölkowa

Dr. habil. Sonja Wölkowa (rodź. Michałkec; * 8. meje 1956 w Bad Dübenje) je serbska slawistka a sorabistka. 

Wona narodźi so jako dźowka rěčespytnika Frida Michałka w Bad Dübenje pola Lipska a studowaše wot 1974 do 1978 pólsku rěč a literaturu při uniwersiće Adama Mickiewicza w Poznanju a dźěłaše potom hač do lěta 1991 jako wědomostna sobudźěłaćerka při Centralnym instituće za rěčespyt Akademije wědomosćow NDR w Berlinje. 1989 bu z dźěłom wo serbskej frazeologiji promowowana. Wot 1992 do 1996 bě wědomostna sobudźěłaćerka Instituta za sorabistiku w Lipsku a wot meje 1997 wědomostna sobudźěłaćerka we rěčespytnym wotrjedźe Serbskeho instituta w Budyšinje, hdźež běše wot 2001 do 2014 nawodnica wotrjada za rěčespyt. 2002 bu habilitowana z dźěłom wo stawiznach serbskeho gramatikopisa.

Hłowne slědźenske wobłuki Sonje Wölkoweje su serbska frazeologija, dialektologija a rěčne stawizny kaž tež stilistika hornjoserbšćiny, stawizny sorabistiki a leksikografija.

Sonja Wölkowa je předsydka hornjoserbskeje rěčneje komisije, čłonka redakcije Lětopisa a čłonka komisije za Słowjanski rěčny atlas a komisije za gramatisku strukturu słowjanskich rěčow při Mjezynarodnym komiteju slawistow.

 Wozjewjenja (wuběr) 
 Sonja Wölke: Verbale Phraseme im Obersorbischen. Untersuchungen zur Valenz und Struktur. Bautzen 1992, 158 str.
 Ewa Siatkowska, Rafał Leszczyński, Zdzisław Kłos, Jerzy Molas, Sonja Wölkowa: Słownik polsko-górnołużycki i górnołużycko-polski. Pólsko-hornjoserbski a hornjoserbsko-pólski słownik. Warszawa 2002, 222 str.
 Sonja Wölkowa, Anatolij Ivčenko: Hornjoserbski frazeologiski słownik / Obersorbisches phraseologisches Wörterbuch / Верхнелужицкий фразеологический словарь. Budyšin 2004, 572 str.
 Sonja Wölke: Geschichte der sorbischen Grammatikschreibung. Von den Anfängen bis zum Ende des 19. Jahrhunderts. Bautzen 2005, 304 str. (= Spisy Serbskeho instituta 38)
 Sonja Wölkowa: Gregoriusowe kěrlušowe knižki a jich pozicija mjez najstaršimi hornjoserbskimi rěčnymi pomnikami. Budyšin 2007, 80 str. (= Mały rjad Serbskeho instituta 10)
 Sonja Wölkowa, Anja Pohončowa, Jana Šołćina: Z labyrinta serbšćiny. Bjesady wo rěči. Budyšin 2009, 192 str.
 Sonja Wölkowa, Anatolij Ivčenko: Wo wćipnych Jěwach a nócnych hawronach. Rěčne wobroty za dźěći a staršich. Budyšin 2009, 158 str.
 Sonja Wölke, Hauke Bartels (wud.): Einflüsse des Deutschen auf die grammatische Struktur slawischer Sprachen. Internationale Konferenz des Sorbischen Instituts 14.–15. 10. 2011 in Cottbus/Chóśebuz. Budyšin 2015, 239 str. (= Spisy Serbskeho instituta 62)

 Wotkaz 
 Žiwjenjoběh a lisćina publikacijow na stronach Serbskeho instituta

Kategorija:Serb
Kategorija:Žona
Kategorija:Rodź. 1956
Kategorija:Slawist
Kategorija:Sorabist
Kategorija:Awtor
Kategorija:Wosoba (Berlin)
Kategorija:Literatura (20. lětstotk)
Kategorija:Literatura (21. lětstotk)
Kategorija:Wosoba (Poznań)
Kategorija:Serbski institut